
Për krijimin e shoqërisë “operatori i sistemit të transmetimit” sha Tiranë

Në mbështetje të nenit 100 të Kushtetutës, të neneve 243 dhe 244 të ligjit nr.7638, datë 19.11.1992 “Për shoqëritë tregtare” dhe të nenit 33 të ligjit nr.9072, datë 22.5.2003 “Për sektorin e energjisë elektrike”, me propozimin e Ministrit të Ekonomisë dhe të Ministrit të Industrisë dhe të Energjetikës, Këshilli i Ministrave

Vendosi:

1. Krijimin e shoqërisë “Operatori i Sistemit të Transmetimit”, (OST) sh.a., Tiranë, me kapital 100 për qind shtetëror.
2. Objekti kryesor i veprimtarisë së OST sh.a., Tiranë është të sigurojë transmetimin e energjisë elektrike nga prodhuesi e sistemi rajonal i energjisë te sistemi i shpërndarjes së energjisë elektrike, të bëjë zhvillimin e rrjetit të transmetimit në bashkërendim me gjeneruesit dhe shpërndarësit, të mirëmbajë dhe të zhvillojë interkonjeksionet e rrjetit të transmetimit.
3. KESH sh.a., duke filluar nga data 1.4.2004, të bëjë ndarjen e llogarive financiare të shoqërisë së re, të krijuar sipas këtij vendimi.
4. KESH sh.a.,Tiranë ruan të gjitha të drejtat mbi asetet, që i përgjigjen objektit të shoqërisë së krijuar, deri në çastin e kalimit të tyre në kapitalin e OST sh.a., Tiranë.
5. Ngarkohen Ministria e Ekonomisë dhe Ministria e Industrisë dhe e Energjetikës për zbatimin e këtij vendimi.
Ky vendim hyn në fuqi pas botimit në Fletoren Zyrtare.

KryeminisTri
Fatos Nano



